CELEX: 62016TN0845
Language: hu
Date: 2016-11-30 00:00:00
Title: T-845/16. sz. ügy: 2016. november 30-án benyújtott kereset – QG kontra Bizottság

20.2.2017   
            
            
               HU
            
            
               Az Európai Unió Hivatalos Lapja
            
            
               C 53/30
            
         2016. november 30-án benyújtott kereset – QG kontra Bizottság
   (T-845/16. sz. ügy)
   (2017/C 053/37)
   Az eljárás nyelve: spanyol
   
      Felek
   
   
      Felperes: QG (Madrid, Spanyolország) (képviselők: L. Ruiz Ezquerra, R. Oncina Borrego, I. Sobrepera Millet és A. Hernández Pardo ügyvédek)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               állapítsa meg, hogy a Spanyolország által bizonyos labdarúgóklubok javára nyújtott SA.29769 (2013/C) (korábbi 2013/NN) állami támogatásról szóló 2016. július 4-i bizottsági határozat sérti az EUMSZ 107. cikk (1) bekezdését és az EUMSZ 108. cikk (3) bekezdését, mivel a konszolidált beszámoló készítésének lehetősége, amely négy klub arra való felhatalmazásából ered, hogy a 10/1990. sz. törvény értelmében különböző sportszakágakban vegyenek részt, valamint a társasági adó keretében csökkentett adómérték alkalmazása is a belső piaccal összeegyeztethetetlen állami támogatásnak minősül, és ezt az Európai Bizottságnak meg kellett volna állapítania;
            
         
               —
            
            
               következésképpen rendelje el az intézkedés megszüntetését, és kötelezze a Spanyol Királyságot arra, hogy a kedvezményezettekkel téríttesse vissza a belső piaccal összeegyeztethetetlen támogatást. Továbbá kötelezze az alperest a költségek viselésére.
            
         
      Jogalapok és fontosabb érvek
   
   Keresetének alátámasztása érdekében a felperes az EUMSZ 107. cikk (1) bekezdésének és az EUMSZ 108. cikk (3) bekezdésének megsértésére hivatkozik.
   A felperes, egy kosárlabdaklub, egyetért a megtámadott jogi aktussal annyiban, amennyiben az a belső piaccal összeegyeztethetetlen állami támogatásnak tekinti a 10/1990. sz. törvény által bevezetett intézkedést, amely a társasági adózás során csökkentett adómérték alkalmazása révén előnyben részesít bizonyos labdarúgóklubokat.
   A felperes ugyanakkor úgy véli, hogy a Bizottságnak ugyanerre a következtetésre kellett volna jutnia a szintén a 10/1990. sz. törvény által nyújtott azon adókedvezményt illetően is, amely abban áll, hogy ugyanezen klubok részére lehetővé tették a különböző sportszakágakban való részvételt.
   Csupán azok a klubok készíthettek az Európa vezető sportágait jelentő futball és kosárlabda területén konszolidált beszámolót, amely klubok részt vehettek különböző sportszakágak hivatásos versenyein, és ez közvetlen kihatással járt a társasági adó adóalapjának kiszámítására. A konszolidált beszámoló készítésekor ugyanis a jelentős futballbevételeket csökkentik a kosárlabda-veszteségek, így a társasági adó adóalapja a befizetendő adóval együtt lényegesen csökken.